சிட்னியிலிருந்து நீண்டகாலம் தமிழ் முரசு அவுஸ்திரேலியா இணைய இதழை வெளியிட்டுவரும் கவிஞர் செ. பாஸ்கரன் அனுப்பியிருக்கும் வாழ்த்துச்செய்தியில் தெரிவித்திருப்பதாவது: "புலம்பெயர் நாட்டில் சாதனை புரியும் தமிழ் இலக்கிய கலைச்சங்கம் அவுஸ்ரேலிய தமிழ் இலக்கிய கலைச்சங்கம் பதினெட்டாவது எழுத்தாளர் விழாவை நவம்பர் மாதம் மெல்பனில் நடத்துகின்றது. இந்த செய்தியைக் கேட்டதும் நினைவுகள் பின்நோக்கிச் செல்கின்றன. எத்தனை எழுத்தாளர் விழாக்கள், எத்தனை எழுத்தாளர்கள், எத்தனை கவிஞர்கள், எத்தனை பேச்சாளர்கள், எத்தனை எத்தனை ஊடகவியலாளர்கள் , அறிஞர்கள் ஒன்றுகூடி இவ்வாறு சந்திப்பது? இத்தனையும் சாத்தியப்படுமா என்ற கேள்விக்கு விடையாக நிற்கிறது அவுஸ்ரேலிய தமிழ் இலக்கிய கலைச்சங்கம். 2001 ஆம் ஆண்டு முதல் இங்கு வாழும் எழுத்தாளர்களையும் கலைஞர்களையும் ஊடகவியலாளர்களையும் தேடிப்பிடித்து, அவர்களை இயங்கவைத்து, இத்தனை வருடங்கள் இந்த புலம் பெயர் நாட்டிலே அவுஸ்ரேலிய தமிழ் இலக்கிய கலைச்சங்கத்தை இளமைத் துடிப்போடு வைத்திருக்கும் அன்பர்களை வாழ்த்தாமல் இருக்க முடியாது. எழுத்தாளர் விழாக்களில் ஓவியக்கண்காட்சி, குறும்படக்காட்சி, இதழ்கள், நூல்கள், பத்திரிகைகளின் கண்காட்சிகள். புத்தக வெளியீடுகள் புத்தக அறிமுகங்கள் என்று தொடர்ந்தது மட்டுமல்லாது திறந்த வெளி அரங்கில் நம் தமிழ் உணவான கூழுடன் கவியரங்கும் நடத்தி, இலக்கியக் கலந்துரையாடல் நிகழ்வை தந்ததும் நம் அவுஸ்ரேலிய தமிழ் இலக்கிய கலைச்சங்கம்தான். சும்மா எழுதிக் கொண்டிருக்காமல், எழுதிய எழுத்துக்களையும் படித்தவற்றையும் பேசவும், விமர்சிக்கவும் அந்த விமர்சனம் மூலம் பெறப்படும் கருத்துக்களை பதிவுகளாக இலக்கியத்தில் புகுத்தி இலக்கிய செழுமையை மேம்படுத்த பதினெட்டு ஆண்டு காலமாக செவ்வனே செய்யும் எழுத்தாளர் விழாவும் அவுஸ்ரேலிய தமிழ் இலக்கிய கலைச்சங்கமும் சிறப்புற சேவை செய்யவேண்டும் . அதற்காக உழைக்கும் அங்கத்தினர்கள் அனைவரையும் இந்த வேளையிலே வாழ்த்துவதில் பெரு மகிழ்ச்சி அடைகிறேன்."